b'\n_START_ARTICLE_\nHoacin\n_START_SECTION_\nOpis\n_START_PARAGRAPH_\nHoacin dose\xc5\xbee du\xc5\xbeinu od 65 centimetara._NEWLINE_Kako su njegovi srodni\xc4\x8dki odnosi s drugim pticama potpuno nerazja\xc5\xa1njeni, ova se vrsta naj\xc4\x8de\xc5\xa1\xc4\x87e svrstava u zaseban red sa samo jednom porodicom i tom jednom vrstom (monotipi\xc4\x8dna vrsta). Takav status vrsta ima radi nekih osobitosti po kojima se razlikuje od svih drugih ptica: probavni sustav mu je sli\xc4\x8dan sustavu pre\xc5\xbeiva\xc4\x8da, a mlade ptice imaju na zavr\xc5\xa1etcima palca i ka\xc5\xbeiprsta kand\xc5\xbeice.\n_START_SECTION_\nPrehrana, razmno\xc5\xbeavanje i rasprostranjenost\n_START_PARAGRAPH_\nHrani se ve\xc4\x87inom li\xc5\xa1\xc4\x87em biljke Araceae (a ostatak prehrane \xc4\x8dini mu vo\xc4\x87e i cvije\xc4\x87e), zbog \xc4\x8dega mu meso ima veoma neugodan zadah, pa su ga prozvali i smrdljivi gnjetao. Jedna studija u Venezueli pokazala je da se prehrana hoacina sastoji od 82% li\xc5\xa1\xc4\x87a Araceae, 10% cvije\xc4\x87a i 8% vo\xc4\x87a.     _NEWLINE_Hoacini se razmno\xc5\xbeavaju u ki\xc5\xa1noj sezoni, a gnijezde se u maloj koloni. U gnijezdo koje se nalazi na stablu \xc5\xbeenka pola\xc5\xbee dva ili tri jaja.  _NEWLINE_\xc5\xbdivi u podru\xc4\x8djima Amazonasa i rijeke Orinoco. Stani\xc5\xa1te ove vrste su nizinske tropske ki\xc5\xa1ne \xc5\xa1ume do najvi\xc5\xa1e 500 m/Nm.'